**LĪGUMS Nr.\_\_\_\_\_\_\_\_\_\_\_\_\_\_\_\_/20\_\_\_\_**

**par medicīniskās apaugļošanas pakalpojumu**

**sniegšanu un apmaksu**

\_\_\_\_\_\_\_\_, 20\_\_.gada \_\_\_.\_\_\_\_\_\_\_\_

**Nacionālais veselības dienests** (turpmāk – DIENESTS), kuru saskaņā ar Nacionālā veselības dienesta Līgumpartneru departamenta reglamentu pārstāv Rīgas nodaļas vadītāja Renāte Neimane, no vienas puses un

\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_** (turpmāk – IZPILDĪTĀJS), kuru saskaņā ar \_\_\_\_\_\_\_\_\_\_\_\_\_\_\_\_\_\_ pārstāv \_\_\_\_\_\_\_\_\_\_\_\_\_\_\_\_\_\_ , no otras puses,

katrs atsevišķi - Līdzējs, abi kopā - Līdzēji, noslēdz šo līgumu (turpmāk – Līgums) par sekojošo:

**1. LĪGUMA PRIEKŠMETS**

1.1. IZPILDĪTĀJS apņemas Līguma darbības laikā sniegt valsts garantētās medicīniskās palīdzības apjomā ietilpstošos medicīniskās apaugļošanas pakalpojumus personām, kurām saskaņā ar Latvijas Republikai saistošajiem normatīvajiem aktiem un starptautiskajiem līgumiem ir tiesības saņemt no valsts budžeta apmaksātus veselības aprūpes pakalpojumus, ņemot vērā, ka medicīniskās apaugļošanas pakalpojums ietver:

1.1.1. spermas iegūšanu un sagatavošanu medicīniskai apaugļošanai;

1.1.2. medicīnisko apaugļošanu mēģenē (IVF);

1.1.3. intracelulāro viena spermatozoīda injekciju olšūnā (ICSI);

1.1.4. embriju sasaldēšanu un atsaldēšanu.

1.2. DIENESTS apņemas veikt samaksu par Līguma ietvaros sniegtajiem pakalpojumiem saskaņā ar normatīvajiem aktiem, DIENESTA apstiprināto un tīmekļvietnē [www.vmnvd.gov.lv](http://www.vmnvd.gov.lv) publicēto dokumentu “Manipulāciju saraksts” (turpmāk - manipulāciju saraksts) un Līguma noteikumiem, kā arī ievērojot “Norēķinu kārtību”, kas publicēta DIENESTA tīmekļvietnē www.vmnvd.gov.lv sadaļā “Profesionāļiem”, ņemot vērā informāciju, ko IZPILDĪTĀJS norāda DIENESTA veselības aprūpes pakalpojumu apmaksas norēķinu sistēmā „Vadības informācijas sistēma” (turpmāk – Vadības informācijas sistēma).

1.3. IZPILDĪTĀJS Līguma ietvaros saņemto finansējumu izlieto vienīgi atbilstoši tam noteiktajam mērķim un kārtībai.

**2. LĪGUMA IZPILDES KĀRTĪBA**

2.1. IZPILDĪTĀJS:

2.1.1. nodrošina personu medicīnisko apaugļošanu atbilstoši normatīvajiem aktiem, rūpējoties par iespējami labāka rezultāta sasniegšanu;

2.1.2. nodrošina vienlīdzīgu attieksmi pakalpojumu pieejamībā un pakalpojumu sniegšanā visām personām, kuras saņem medicīniskās apaugļošanas pakalpojumus saskaņā ar Līgumu, atšķirīgu attieksmi pieļaujot vienīgi medicīnisku indikāciju dēļ un, ņemot vērā, ka veselības apdrošināšanas polise nerada personai tiesības saņemt pakalpojumus ārpus rindas vai atsevišķas rindas kārtībā;

2.1.3. nodrošina personai pirmās konsultācijas saņemšanu ne vēlāk kā 30 (trīsdesmit) dienu laikā no brīža, kad persona vērsusies pie IZPILDĪTĀJA medicīniskās apaugļošanas pakalpojuma saņemšanai;

2.1.4. nosaka atsevišķu darba un pieņemšanas laiku valsts apmaksāto pakalpojumu sniegšanai un maksas pakalpojumu sniegšanai;

2.1.5. līdz medicīniskās apaugļošanas reģistra un dzimumšūnu donoru reģistra izveidošanai nodrošina informācijas apmaiņu ar citām ārstniecības iestādēm, kuras sniedz valsts apmaksātus medicīniskās apaugļošanas pakalpojumus, sniedzot informāciju par medicīniskās apaugļošanas rezultātā no attiecīgā dzimumšūnu donora dzimumšūnām dzimušu bērnu 3 (trīs) darba dienu laikā no ārstniecības iestādes pieprasījuma saņemšanas;

2.1.6. uzņemot personu centralizētajā rindā medicīniskās apaugļošanas pakalpojumu saņemšanai, nekavējoties ievada Vadības informācijas sistēmā informāciju atbilstoši Informācijas apmaiņas kārtībai, kas publicēta DIENESTA tīmekļvietnē www.vmnvd.gov.lv sadaļā “Profesionāļiem”;

2.1.7. centralizētajā rindā medicīniskās apaugļošanas pakalpojumu saņemšanai iekļauj personas, kurām neauglības ārstēšanai ir nepieciešams veikt medicīnisko apaugļošanu un kurām atbilstoši normatīvajiem aktiem ir tiesības šādu pakalpojumu saņemt;

2.1.8. ievēro centralizēto rindu medicīniskās apaugļošanas pakalpojumu saņemšanai, informējot personu par tās uzturēšanas kārtību un veidu, kā persona tiks informēta par rindas kārtas pienākšanu pakalpojumu saņemšanai;

2.1.9. medicīniskās apaugļošanas pakalpojumu sniedz tikai personai, kurai Vadības informācijas sistēmā norādīts statuss „*Uzaicināts*” un kura saņēmusi DIENESTA uzaicinājumu ar elektroniskā pasta starpniecību, un turpmāk, sniedzot medicīniskās apaugļošanas pakalpojumu, Vadības informācijas sistēmā attiecībā uz personu veic darbības, atbilstoši “Informācijas apmaiņas kārtībai”, kas publicēta DIENESTA tīmekļvietnē www.vmnvd.gov.lv sadaļā “Profesionāļiem”;

2.1.10. nekavējoties elektroniski informē DIENESTU, ja Līguma 2.1.9.punktā minētajai personai Vadības informācijas sistēmā nav norādīts statuss „*Uzaicināts*”, lai nodrošinātu turpmāk personai sniegto pakalpojumu apmaksu;

2.1.11. informē personu par ārstēšanas procesu, tā riskiem, blaknēm un citiem nozīmīgiem jautājumiem, kas saistīti ar konkrēto ārstēšanas metodi, kā arī nepieciešamības gadījumā par iespēju saņemt valsts apmaksātus izmeklējumus, kas nepieciešami pirms un pēc medicīniskās apaugļošanas procedūras veikšanas;

2.1.12. nodrošina, ka vismaz 80% (astoņdesmit procentus) no medicīniskās apaugļošanas procedūrām veic speciālisti, kas iekļauti Līguma 1.pielikumā, bet gadījumā, ja darbinieku sastāva izmaiņu rezultātā kādu no minētajiem speciālistiem nepieciešams aizstāt ar citu, IZPILDĪTĀJS iesniedz DIENESTAM informāciju par attiecīgā speciālista atbilstību 2017.gada ambulatoro medicīniskās apaugļošanas pakalpojumu sniedzēju atlases procedūras nolikumā norādītajām prasībām;

2.1.13. personai, kura nav sasniegusi 35 (trīsdesmit piecu) gadu vecumu un kurai tiek veikts svaigā embrija transfērs vai arī embrija transfērs pēc kriokonservācijas, vienas medicīniskās apaugļošanas procedūras laikā veic tikai viena embrija pārnesi;

2.1.14. pēc medicīniskās apaugļošanas procedūras veikšanas izsniedz personai izrakstu no ambulatorā pacienta medicīniskās kartes uz normatīvajos aktos apstiprinātas veidlapas, kurā norādīta tālākā ārstēšanas un uzraudzības taktika, plānotie novērošanas izmeklējumi, informācija par zāļu lietošanas kārtību un cita personas turpmākai ārstēšanai nozīmīga informācija;

2.1.15. pēc pieprasījuma sniedz informāciju personai par:

2.1.15.1. kādu pakalpojumu un uz kāda pamata tiek iekasēts pacienta līdzmaksājums vai maksa par maksas pakalpojumu;

2.1.15.2. iespējām saņemt valsts apmaksātus veselības aprūpes pakalpojumus;

2.1.16. iekasē pacienta līdzmaksājumu normatīvajos aktos noteiktajos gadījumos un apmērā, ievērojot šādus papildu nosacījumus:

2.1.16.1. pirms pakalpojuma sniegšanas lūdz personu uzrādīt personu apliecinošu dokumentu un dokumentu, kas apliecina piederību personu kategorijai, kas ir atbrīvota no pacienta līdzmaksājuma, ja tāds ir;

2.1.16.2. ja personas statuss atbilst DIENESTA mājas lapā norādītajā dokumentā „No pacienta līdzmaksājuma atbrīvotās personas, kurām jālūdz uzrādīt attiecīgo personas statusu apliecinošos dokumentus”, pievieno ambulatorā pacienta medicīniskajai kartei attiecīgā personas statusu apliecinošā dokumenta kopiju vai izdara par šo dokumentu atzīmi ambulatorā pacienta medicīniskajā kartē, norādot dokumenta veidu, numuru, izdevēju, izdošanas datumu un derīguma termiņu;

2.1.17. IZPILDĪTĀJA telpās publiski pieejamā vietā un IZPILDĪTĀJA tīmekļvietnē, ja tāda ir izveidota un tajā tiek ievietota informācija par valsts apmaksātiem veselības aprūpes pakalpojumiem, izvieto šādu skaidri salasāmu, aktuālu un pilnīgu informāciju:

2.1.17.1. pie ieejas IZPILDĪTĀJA telpās norāde ar IZPILDĪTĀJA ārstniecības iestādes nosaukumu un darba laiku;

2.1.17.2. IZPILDĪTĀJA ārstniecības iestādes darba režīms – informācija par laiku un telpu, kur tiek sniegti attiecīgi DIENESTA apmaksātie un maksas veselības aprūpes pakalpojumi;

2.1.17.3. par personu kategorijām, kuras atbilstoši normatīvajiem aktiem ir atbrīvotas no pacienta līdzmaksājuma;

2.1.17.4. DIENESTA sagatavota informācija, ja tāda ir IZPILDĪTĀJA rīcībā;

2.1.18. nodrošina autotransportam ar DIENESTA izsniegtu vienota parauga caurlaidi netraucētu bezmaksas iebraukšanu un uzturēšanos IZPILDĪTĀJA teritorijā;

2.1.19. pēc DIENESTA pieprasījuma iesniedz DIENESTAM IZPILDĪTĀJA dokumentāciju, kas saistīta ar Līguma izpildi.

2.2. Noslēdzot Līgumu, IZPILDĪTĀJS iesniedz DIENESTAM aizpildītu Līguma 1.pielikumu un izmaiņu gadījumā ne biežāk kā vienu reizi mēnesī līdz nākamā mēneša 3.datumam DIENESTA Rīgas nodaļai elektroniski nosūta aktualizētu Līguma 1.pielikumu no IZPILDĪTĀJA 10.2.punktā norādītās elektroniskā pasta adreses uz DIENESTA 10.1.punktā norādīto elektroniskā pasta adresi. Pēc aktualizēta Līguma 1.pielikuma saņemšanas DIENESTĀ tas tiek pievienots Līgumam un kļūst par tā neatņemamu sastāvdaļu. IZPILDĪTĀJS ir atbildīgs par  Līguma 1.pielikuma saturu. Līguma 1.pielikuma izmaiņu gadījumā Līguma grozījumi netiek gatavoti.

2.3. IZPILDĪTĀJS medicīnisko indikāciju gadījumā medicīniskās apaugļošanas procesa ietvaros ir tiesīgs izrakstīt personai, kurai Vadības informācijas sistēmā norādīts statuss „*Uzsākts*”, kompensējamās zāles un medicīniskās ierīces, ambulatorā pacienta medicīniskajā kartē norādot to izrakstīšanas datumu, nosaukumu, daudzumu un lietošanas nosacījumus, kā arī nepieciešamības gadījumā izskaidrojot personai kompensējamo zāļu un medicīnas ierīču izrakstīšanas un saņemšanas kārtību.

2.4. IZPILDĪTĀJAM nav tiesību pieņemt papildus maksājumus un pieprasīt no pacientiem vai trešajām personām (darba devēji, apdrošinātāji un tml.) samaksu par valsts apmaksātās medicīniskās palīdzības apjomā ietilpstošajiem veselības aprūpes pakalpojumiem, kas sniegti Līguma ietvaros, izņemot normatīvajos aktos noteikto pacienta iemaksu.

2.5. Atbilstoši 2017.gada medicīniskās apaugļošanas pakalpojumu sniedzēju atlases procedūras nolikumam DIENESTS:

2.5.1. attiecībā uz minēto veselības aprūpes pakalpojumu vērtē IZPILDĪTĀJA darbības kvalitāti vienu reizi gadā (pirmo reizi - pēc pilna gada) atbilstoši DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā “Profesionāļiem” esošajā dokumentā “[Medicīniskās apaugļošanas pakalpojumu sniedzēju darbības vērtēšanas kritēriji](http://www.vmnvd.gov.lv/uploads/files/5a990cc2de479.docx)” ietvertajiem kritērijiem;

2.5.2. atbilstoši veiktajam darbības kvalitātes vērtējumam ir tiesīgs pārskatīt Līguma nosacījumus vai izbeigt Līgumu pirms termiņa, ja vērtēšanas kritēriji nav izpildīti vai ir izpildīti nepilnīgi;

2.5.3. var mainīt vai papildināt DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā “Profesionāļiem” esošajā dokumentā “[Medicīniskās apaugļošanas pakalpojumu sniedzēju darbības vērtēšanas kritēriji](http://www.vmnvd.gov.lv/uploads/files/5a990cc2de479.docx)” ietvertos kritērijus, par to rakstiski informējot IZPILDĪTĀJU ne vēlāk kā pirms tā gada sākuma, kurā šie kritēriji tiks pielietoti vērtēšanā.

2.6.Ja IZPILDĪTĀJA izmaksas tā sniegtajiem veselības aprūpes pakalpojumiem pārsniedz normatīvajos aktos vai manipulāciju sarakstā norādītos pakalpojumu tarifus, IZPILDĪTĀJS ir tiesīgs DIENESTAM iesniegt iesniegumu par tarifu pārrēķināšanu vai jaunu tarifu aprēķināšanu, ievērojot informāciju, kas pieejama DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā „Profesionāļiem”. Līdz pārrēķinātā vai no jauna aprēķinātā pakalpojuma tarifa iekļaušanai normatīvajos aktos vai manipulāciju sarakstā IZPILDĪTĀJAM nav tiesību pieprasīt papildus maksājumus no pacientiem.

2.7. IZPILDĪTĀJAM ir pienākums atmaksāt pacientam nepamatoti iekasētu līdzmaksājumu vai samaksu par veselības aprūpes pakalpojumu.

**3. PAKALPOJUMU SAŅĒMĒJI**

3.1. IZPILDĪTĀJS sniedz Līgumā paredzētos veselības aprūpes pakalpojumus Dienesta tīmekļvietnē [www.vmnvd.gov.lv](http://www.vmnvd.gov.lv) esošajā dokumentā „Pakalpojumu saņēmēju reģistrs” noteiktajā kārtībā.

3.2. No normatīvajiem aktiem un starptautiskajiem līgumiem izrietošās personas tiesības uz valsts apmaksātu veselības aprūpes pakalpojumu apliecina attiecīgie personas uzrādītie dokumenti. Pirms veselības aprūpes pakalpojuma sniegšanas IZPILDĪTĀJS personai pārbauda personas reģistrāciju veselības aprūpes pakalpojumu saņēmēju datubāzē. Gadījumā, ja ir neskaidrības attiecībā uz personas tiesībām saņemt valsts apmaksātos veselības aprūpes pakalpojumus, IZPILDĪTĀJAM ir pienākums sazināties ar DIENESTU.

**4. INFORMĀCIJAS APMAIŅA STARP LĪDZĒJIEM**

4.1. DIENESTA pienākums ir:

4.1.1. nosūtīt IZPILDĪTĀJAM paredzēto elektronisko informāciju uz IZPILDĪTĀJA elektroniskā pasta adresi;

4.1.2. informēt IZPILDĪTĀJU par Vadības informācijas sistēmas medicīniskās apaugļošanas rindu moduļa darbību.

4.2. IZPILDĪTĀJA pienākums ir:

4.2.1. ne vēlāk kā vienu mēnesi iepriekš informēt DIENESTU par neiespējamību veikt Līgumā paredzētos pakalpojumus, izņemot gadījumus, kurus IZPILDĪTĀJS neparedzēja un nevarēja iepriekš paredzēt un novērst un par kuriem viņam ir pienākums informēt DIENESTU nekavējoties;

4.2.2. 14 (četrpadsmit) kalendāro dienu laikā rakstveidā paziņot DIENESTAM par IZPILDĪTĀJA juridiskā statusa, rekvizītu – juridiskās adreses, atrašanās vietas, banku kontu vai amatpersonu maiņu.

4.3. Informācijas apmaiņa starp Līdzējiem notiek, izmantojot Vadības informācijas sistēmu, atbilstoši “Informācijas apmaiņas kārtībai”, kas publicēta DIENESTA tīmekļvietnē www.vmnvd.gov.lv sadaļā “Profesionāļiem”.

**5. LĪGUMA UZRAUDZĪBAS KĀRTĪBA**

5.1. DIENESTS pārbauda no valsts budžeta apmaksāto veselības aprūpes pakalpojumu saņemšanas iespējas, to sniegšanas pamatotību un atbilstību normatīvajiem aktiem un Līgumam. IZPILDĪTĀJA iepriekšējos gados sniegto no valsts budžeta apmaksāto pakalpojumu atbilstību DIENESTS pārbauda atbilstoši attiecīgajā periodā spēkā esošajiem normatīvajiem aktiem un līgumam par valsts apmaksāto veselības aprūpes pakalpojumu sniegšanu.

5.2. IZPILDĪTĀJAM ir pienākums nekavējoties sniegt informāciju un uzrādīt DIENESTAM visu dokumentāciju, kas saistīta ar Līgumā iekļauto veselības aprūpes pakalpojumu sniegšanu, medicīnisko, uzskaites un finanšu dokumentāciju, kā arī citu Līgumā noteikto dokumentāciju.

5.3. DIENESTAM ir tiesības uzlikt par pienākumu IZPILDĪTĀJAM atmaksāt personai nepamatoti iekasētu pacienta līdzmaksājumu vai samaksu par veselības aprūpes pakalpojumu.

5.4. DIENESTAM ir tiesības netraucēti veikt pārbaudi IZPILDĪTĀJA telpās valsts apmaksāto pakalpojumu sniegšanas, pamatotības un pieejamības izvērtēšanai, un IZPILDĪTĀJAM ir pienākums nodrošināt pārbaudes veikšanai atbilstošu vietu. Gadījumā, ja saņemta sūdzība par būtiskiem normatīvo aktu vai Līguma pārkāpumiem, DIENESTAM ir tiesības netraucēti veikt pārbaudi bez iepriekšēja brīdinājuma.

5.5. Atbildība par Līguma izpildi un līgumsodu un ieturējumu piemērošanas kārtība ir noteikta Līguma 2.pielikumā

**6. LĪGUMA SPĒKĀ ESAMĪBA, GROZĪŠANAS UN IZBEIGŠANAS KĀRTĪBA**

6.1. Līgums stājas spēkā pēc tam, kad to parakstījuši abi Līdzēji, ir spēkā līdz Līdzēju saistību pilnīgai izpildei vai izbeigšanai pirms termiņa un attiecas uz laika periodu no 2022.gada 1.janvāra līdz 2024.gada 31.decembrim.

6.2. Līgums var tikt grozīts, papildināts vai izbeigts pirms termiņa, Līdzējiem rakstveidā par to vienojoties.

6.3. IZPILDĪTĀJS var vienpusēji izbeigt Līgumu pirms termiņa, rakstveidā brīdinot par to DIENESTU ne mazāk kā 3 mēnešus iepriekš.

6.4. DIENESTS var vienpusēji izbeigt Līgumu pirms termiņa pilnībā vai daļā attiecībā uz veselības aprūpes pakalpojuma veidu vai konkrētu ārstniecības personu šādos gadījumos:

6.4.1. ja IZPILDĪTĀJS ilgāk par mēnesi no piedāvājuma izteikšanas dienas neparaksta DIENESTA piedāvātos Līguma grozījumus vai jaunu līgumu par veselības aprūpes pakalpojumu sniegšanu un apmaksu;

6.4.2. veselības aprūpes pakalpojumu sniedzējs nepilda līguma noteikumus vai neizpilda tos pilnīgi un laikus, vai pārkāpj normatīvo aktu prasības;

6.4.3. pret IZPILDĪTĀJU ir uzsākts vai pabeigts maksātnespējas process, vai ir uzsākts veselības aprūpes pakalpojumu sniedzēja likvidācijas process, vai ir apturēta veselības aprūpes pakalpojumu sniedzēja saimnieciskā darbība;

6.4.4. IZPILDĪTĀJS nav reģistrēts ārstniecības iestāžu datubāzē;

6.4.5. IZPILDĪTĀJS neatbilst obligātajām prasībām, kas ārstniecības iestādēm un to struktūrvienībām noteiktas normatīvajos aktos vai tam ir zudušas vai ierobežotas tiesības sniegt veselības aprūpes pakalpojumus;

6.4.6. IZPILDĪTĀJAM nav pakalpojumu sniegšanai nepieciešamais ārstniecības personāls un, ja nepieciešams, ārstniecības atbalsta personāls;

6.4.7. veselības aprūpes pakalpojumu sniedzējam nav atbilstošs materiāltehniskais nodrošinājums;

6.4.8. IZPILDĪTĀJS tiesības sniegt valsts apmaksātos veselības aprūpes pakalpojumus nodod citai ārstniecības iestādei;

6.4.9. ja starp Līdzējiem nav noslēgts, ir zaudējis spēku vai netiek izpildīts līgums par vienotās veselības nozares elektroniskās informācijas sistēmas izmantošanu;

6.4.10. IZLPILDĪTĀJS nenodrošina pilnīgu, precīzu un savlaicīgu informācijas apmaiņu ar Vadības informācijas sistēmu;

6.4.11. ja saņemts kompetentas ārstniecības iestādes atzinums, ka ārstniecības persona valsts apmaksātos veselības aprūpes pakalpojumus sniedz, esot alkohola vai citu apreibinošu vielu ietekmē vai ir atteikusies veikt medicīnisko pārbaudi, uz kuru to ir nosūtījusi persona, kurai atbilstoši normatīvajiem aktiem, kas nosaka alkohola, narkotisko, psihotropo vai toksisko vielu ietekmes pārbaudes kārtību, ir tiesības nosūtīt personu uz medicīnisko pārbaudi apreibinošu vielu ietekmes konstatēšanai;

6.4.12. pēdējo triju gadu laikā IZPILDĪTĀJAM konstatēti šādi pārkāpumi, par ko pieņemti un spēkā stājušies trīs Dienesta lēmumi par to, ka IZPILDĪTĀJS:

6.4.12.1.prettiesiski vai nepamatoti iekasēja samaksu no pacienta;

6.4.12.2. nepamatoti izrakstīja kompensējamās zāles vai medicīniskās ierīces;

6.4.12.3. par attiecīgo veselības aprūpes pakalpojumu nav aizpildījis medicīnisko un uzskaites dokumentāciju vai to ir aizpildījis nepilnīgi vai nesalasāmi;

6.4.12.4. neuzrādīja Dienesta pieprasīto dokumentāciju;

6.4.12.5. nav sniedzis veselības aprūpes pakalpojumus vai tos sniedzis, neievērojot normatīvo aktu vai līguma par valsts apmaksāto veselības aprūpes pakalpojumu sniegšanu prasības;

6.4.12.6. Vadības informācijas sistēmā vai medicīniskajā un uzskaites dokumentācijā ir norādījis faktiskai situācijai neatbilstošus veselības aprūpes pakalpojumus (skaitu) vai veselības aprūpes pakalpojumus, kas faktiski nav sniegti vai sniegti kā veselības aprūpes maksas pakalpojumi;

 6.4.13. no Veselības inspekcijas saņemta informācija par būtiskiem veselības aprūpes kvalitātes pārkāpumiem;

6.4.14. šajā līgumā neparedzētos gadījumos, brīdinot IZPILDĪTĀJU trīs mēnešus iepriekš.

6.5. Izbeidzot Līgumu pirms termiņa, DIENESTS neuzņemas saistības, kas pārsniedz Līguma nosacījumus attiecīgajam Līguma spēkā esamības periodam.

6.6. Ja uz Līguma spēkā stāšanās brīdi ir spēkā cits starp Līdzējiem noslēgts līgums par medicīniskās apaugļošanas pakalpojumu sniegšanu un apmaksu, tad tas zaudē spēku ar Līguma spēkā stāšanās brīdi un DIENESTS apņemas veikt visus norēķinus saskaņā ar izbeigto līgumu, pamatojoties uz tā noteikumiem.

6.7. Ja DIENESTS saņēmis informāciju, ka IZPILDĪTĀJS nepilda līguma noteikumus vai neizpilda tos pilnīgi un laikus, vai pārkāpj normatīvo aktu prasības, DIENESTAM uz apstākļu noskaidrošanas un pārbaudes laiku ir tiesības apturēt Līgumā minēto pakalpojumu apmaksu pilnībā vai daļā. Par pakalpojumu apmaksas apturēšanu (apmaksas apturēšanas atcelšanu) DIENESTS IZPILDĪTĀJAM paziņo ierakstītā sūtījumā, minēto informāciju nosūtot arī uz IZPILDĪTĀJA Līguma 10.2.punktā norādīto elektroniskā pasta adresi.

**7. LĪGUMA IZPILDĒ LIETOJAMIE DOKUMENTI**

7.1. IZPILDĪTĀJAM Līguma izpildē, tajā skaitā – dokumentu, pārskatu sastādīšanā un nosūtīšanā, obligāti jāievēro šāda DIENESTA sagatavota informācija, kas ir pieejama DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļas „Profesionāļiem” apakšsadaļā „Līgumi un to pielikumi”. **Dienesta sagatavotā informācija** iedalīta sekojošās tēmās:

**7.1.1. līguma izpildes organizatoriskie dokumenti;**

**7.1.2. informācijas uzskaitei saistošie dokumenti;**

**7.1.3. dokumenti, kas attiecas uz Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņiem;**

**7.1.4. dokumenti, kas attiecas uz Covid-19 infekciju**

**7.1.5. citiem veselības aprūpes pakalpojumiem saistošie dokumenti.**

7.2. DIENESTS **Līguma 7.1. punktā minētai** informācijai pievieno norādi par tās spēkā stāšanos un piemērošanu, kā arī ir tiesīgs šo informāciju vienpersoniski grozīt.

7.3. Informāciju par Līguma 7.1.punktā minētās informācijas ievietošanu Dienesta tīmekļvietnē [www.vmnvd.gov.lv](http://www.vmnvd.gov.lv) sadaļas „Profesionāļiem” apakšsadaļā „Līgumi un to pielikumi” DIENESTS nosūta uz IZPILDĪTĀJA Līguma 10.2.punktā norādīto elektroniskā pasta adresi. IZPILDĪTĀJA pienākums ir katru dienu iepazīties ar DIENESTA sagatavoto informāciju, kas nosūtīta uz IZPILDĪTĀJA norādīto elektroniskā pasta adresi un nodot atbildīgajām personām, kā arī katru nedēļu iepazīties ar DIENESTA tīmekļvietnē ievietoto informāciju un dokumentu grozījumiem.

7.4. IZPILDĪTĀJS noteiktajos termiņos atbilstoši Līguma noteikumiem aizpilda un iesniedz DIENESTĀ šādus pārskatus, kuru veidlapas ir pieejamas DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļas „Profesionāļiem” apakšsadaļā „Līgumi un to pielikumi”:

7.4.1. **pārskatu par nodarbināto un slodžu skaitu ārstniecības iestādē –** vienu reizi gadā līdz 1.martam par iepriekšējo gadu, nosūtot pārskatu uz Līguma 10.1.punktā norādīto elektroniskā pasta adresi;

7.4.2. **pārskatu par budžeta līdzekļu izlietojumu ārstniecības iestādē** – vienu reizi gadā līdz 1.martam nosūtot pārskatu uz Līguma 10.1.punktā norādīto elektroniskā pasta adresi;

7.4.3. **pārskatu par strādājošo faktisko vidējo atlīdzību, vidējo atalgojumu un vidējo mēneša amatalgu** – par pusgadu līdz pārskata gada 31.jūlijam, par gadu līdz nākamā gada 31.janvārim, nosūtot pārskatu uz Līguma 10.1.punktā norādīto elektroniskā pasta adresi.

**8. CITI NOTEIKUMI**

8.1. Līdzēji apņemas ar Līguma izpildi saistītos strīdus risināt sarunu ceļā. Strīdus, kuros nav panākta vienošanās, Līdzēji risina tiesā.

8.2. Līdzēji tiek atbrīvoti no atbildības pilnībā vai daļēji par Līguma saistību neizpildi, ja to izraisījuši nepārvaramas varas apstākļi, kas radušies pēc Līguma noslēgšanas un kurus nav bijis iespējams paredzēt, izvairīties vai novērst, ievērojot vislielāko rūpību.

8.3. Līgums atbilst Eiropas Komisijas 2011.gada 20.decembra lēmumam 2012/21/ES „Par līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi”.

8.4. Visi Līguma 9.punktā norādītie pielikumi un DIENESTA mājas lapā [www.vmnvd.gov.lv](http://www.vmnvd.gov.lv) sadaļā “Profesionāļiem” ievietotie dokumenti ir Līguma neatņemama sastāvdaļa.

8.5. Līgums sastādīts uz 7 (septiņām) lapām (neskaitot pielikumus), divos vienlīdz tiesiskos eksemplāros, no kuriem viens atrodas DIENESTĀ, bet otrs – pie IZPILDĪTĀJA.

**9. LĪGUMA PIELIKUMI**

9.1. Līguma *1.pielikums* - Ārstniecības personu saraksts un darba grafiks;

9.2. Līguma *2.pielikums* - Atbildība par līguma izpildi.

**10. LĪDZĒJU REKVIZĪTI**

|  |  |
| --- | --- |
| 10.1. **DIENESTS** | 10.2. **IZPILDĪTĀJS** |
| adrese: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | juridiskā adrese: \_\_\_\_\_\_\_\_\_\_\_\_\_\_\_\_\_\_\_\_ |
| reģ. Nr.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | reģ. Nr.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| banka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | banka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| norēķinu konts: \_\_\_\_\_\_\_\_\_\_\_\_\_\_\_\_\_\_\_\_\_ | norēķinu konts: \_\_\_\_\_\_\_\_\_\_\_\_\_\_\_\_\_\_\_\_\_ |
| kods: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | kods: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| telefons: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | telefons: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| e-pasta adrese: \_\_\_\_\_\_\_\_\_\_\_\_\_\_\_\_\_\_\_\_\_\_ | e-pasta adrese: \_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_